KOMISIJAS REGULA (ES) 2018/1847

(2018. gada 26. novembris),

ar ko groza V pielikumu Eiropas Parlamenta un Padomes Regulai (EK) Nr. 1223/2009 par kosmētikas līdzekļiem

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2009. gada 30. novembra Regulu (EK) Nr. 1223/2009 par kosmētikas līdzekļiem (1) un jo īpaši tās 31. panta 1. punktu,

tā kā:

(1) Viela bifenil-2-ols un tās sāļi, kam saskaņā ar Kosmētikas līdzekļu sastāvdaļu vienoto starptautisko nomenklatūru (INCI) ir piešķirti nosaukumi o-phenylphenol, MEA o-phenylphenate, potassium o-phenylphenate un sodium o-phenylphenate, patlaban ir atļauti kā konservanti kosmētikas līdzekļos maksimālajā koncentrācijā līdz 0,2 % (kā fenols) gatavā maisījumā saskaņā ar Regulas (EK) Nr. 1223/2009 V pielikuma 7. ierakstu.

(2) Patērētāju drošības zinātniskā komiteja (PDZK) 2015. gada 25. jūnija atzinumā (pārskatīts 2015. gada 15. decembrī) (2) attiecībā uz o-phenylphenol izmantošanu par konservantu secināja, ka maksimālā koncentrācija 0,2 % kosmētikas līdzekļos, kurus nenoskalo, nav droša, bet maksimālo koncentrāciju 0,15 % šādos produktos var uzskatīt par drošu, un ka maksimālā koncentrācija 0,2 % kosmētikas līdzekļos, ko noskalo, tiek uzskatīta par drošu. PDZK arī secināja, ka ar o-phenylphenol varētu būt saistīts potenciāls kaitējums redzei.

(3) Pēc vairāku dalībvalstu paustajām bažām attiecībā uz MEA o-phenylphenate, potassium o-phenylphenate un sodium o-phenylphenate izmantošanu PDZK minētā atzinuma papildinājumā, kas pieņemts 2018. gada 21.–22. februārī (3), norādīja, ka tādus pašus secinājumus par o-phenylphenol drošas izmantošanas daudzumu nevar attiecināt uz sodium o-phenylphenate, potassium o-phenylphenate vai MEA o-phenylphenate. PDZK norādīja, ka sodium o-phenylphenate, potassium o-phenylphenate un MEA o-phenylphenate potenciāli var būt spēcīgāka toksiskā iedarbība nekā o-phenylphenol, jo tiem ir lielāka absorbcija ādā. PDZK secināja, ka nevar izslēgt potenciālo risku cilvēka veselībai, ko rada šo vielu lietojums par konservantiem kosmētikas līdzekļos.

(4) Ņemot vērā iepriekš minētos PDZK atzinumus un iespējamo risku cilvēku veselībai, ko rada šīs vielas, vielu o-phenylphenol būtu jāatļauj izmantotpar konservantu ar maksimālo koncentrāciju 0,15 % kosmētikas līdzekļos, ko nenoskalo, un 0,2 % kosmētikas līdzekļos, ko noskalo. Turklāt būtu jānorāda, ka jāizvairās no vielas iekļūšanas acīs. Sodium o-phenylphenate, potassium o-phenylphenate un MEA o-phenylphenate izmantošana par konservantu nebūtu jāatļauj.

(5) Tādēļ būtu attiecīgi jāgroza Regulas (EK) Nr. 1223/2009 V pielikums.

(6) Būtu jāparedz pietiekami ilgs laikposms, kurā nozare varētu pielāgoties jaunajām prasībām un veikt vajadzīgos pielāgojumus līdzekļu sastāvā, nodrošinot, ka tirgū tiek laisti tikai kosmētikas līdzekļi, kas šīm prasībām atbilst. Turklāt būtu jāparedz pietiekami ilgs laikposms, kurā nozare varētu izņemt no tirgus līdzekļus, kuri jaunajām prasībām neatbilst.

(7) Šajā regulā paredzētie pasākumi ir saskaņā ar Kosmētikas līdzekļu pastāvīgās komitejas atzinumu,

IR PIEŅĒMUSI ŠO REGULU.

1. pants Regulas (EK) Nr. 1223/2009 V pielikuma 7. ierakstu aizstāj ar šīs regulas pielikuma tekstu.

2. pants 1. No 2019. gada 17. jūnija Savienības tirgū aizliegts laist bifenil-2-olu saturošus kosmētikas līdzekļus, kas neatbilst šajā regulā noteiktajiem nosacījumiem. No 2019. gada 17. septembra Savienības tirgū aizliegts darīt pieejamus bifenil-2-olu saturošus kosmētikas līdzekļus, kas neatbilst šajā regulā noteiktajiem nosacījumiem. 2. No 2019. gada 17. jūnija Savienības tirgū aizliegts laist kosmētikas līdzekļus, kuros par konservantu izmanto Sodium 2-biphenylate, Potassium 2-biphenylate vai 2-aminoethan-1-ol, 2-phenylphenol. No 2019. gada 17. septembra Savienības tirgū aizliegts darīt pieejamus kosmētikas līdzekļus, kuros par konservantu izmanto Sodium 2-biphenylate, Potassium 2-biphenylate vai 2-aminoethan-1-ol, 2-phenylphenol.

3. pants Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī. Regulas 1. pantu piemēro no 2019. gada 17. jūnija.

Šī regula uzliek saistības kopumā un ir tieši piemērojama visās dalībvalstīs. Briselē, 2018. gada 26. novembrī Komisijas vārdā – priekšsēdētājs Jean-Claude JUNCKER

(1) OV L 342, 22.12.2009., 59. lpp.

(2) SCCS (Scientific Committee on Consumer Safety), Opinion on o-Phenylphenol, Sodium o-phenylphenate and Potassium o-phenylphenate, 2015. gada 25. jūnijs, SCCS/1555/15 (pārskatīts 2015. gada 15. decembrī).

(3) SCCS (Scientific Committee on Consumer Safety), Addendum to the scientific opinion on the use as preservative of o-Phenylphenol, Sodium ophenylphenate and Potassium o-phenylphenate (SCCS/1555/15). Šeit: the use as preservative of Sodium o-phenylphenate, Potassium o-phenylphenate, MEA o-Phenylphenate21-22/02/2018, SCCS/1597/18.